พาณิชย์เปิดสายด่วนอาฟตา1385 ช่วยผู้ประกอบการ
โพสต์ทูเดย์ -&#8220;พรทิวา&#8221; รับลูก &#8220;มาร์ค&#8221; เปิดสายด่วนอาฟตา 1385 เชื่อรับมือผลกระทบอาฟตาได้ทัน
30 ธ.ค. 2552

โพสต์ทูเดย์ -“พรทิวา” รับลูก “มาร์ค” เปิดสายด่วนอาฟตา 1385 เชื่อรับมือผลกระทบอาฟตาได้ทัน 
นางพรทิวา นาคาศัย รมว.พาณิชย์ เปิดเผยว่า นายอภิสิทธิ์ เวชชาชีวะ นายกรัฐมนตรี ได้สั่งการให้กระทรวงพาณิชย์ เปิดสายด่วนอาฟตา เพื่อใช้เป็นช่องทางในการให้คำแนะนำแก่ผู้ประกอบการของไทยในการเข้ามาใช้ประโยชน์จากการเปิดเสรี และช่วยเหลือกรณีที่ได้รับผลกระทบ   
 นายวิจักร วิเศษน้อย อธิบดีกรมการค้าต่างประเทศ กล่าวว่า กรมฯ จะเปิดตัวสายด่วนอาฟตา 1385 ในวันที่ 8 ม.ค.2553 เพื่อใช้เป็นช่องทางให้ผู้ประกอบการไทยได้เข้ามาติดต่อและรับคำปรึกษาเกี่ยวกับข้อตกลงเขตการค้าเสรีอาเซียน (อาฟตา) ทั้งหมด เพราะหลังจากวันที่ 1 ม.ค.2553 เป็นต้นไป อาฟตาจะมีผลบังคับใช้อย่างสมบูรณ์ สินค้ากว่า 8,300 รายการ จะมีภาษีเหลือ 0% ทำให้เกิดความกังวลกันว่าจะเกิดผลกระทบกับผู้ประกอบการของไทย 
 “ตอนนี้คนยังไม่เข้าใจในหลายๆจุด มีความกังวลกันว่าเมื่อเปิดเสรีแล้ว สินค้าจากประเทศเพื่อนบ้านจะทะลักเข้ามา โดยเฉพาะสินค้าเกษตร แต่จากการประเมินเบื้องต้น พบว่าไม่มีปัญหา และจะสามารถรับมือได้”นายวิจักรกล่าว 
สำหรับแนวทางในการรับมือการเปิดเสรีในส่วนของสินค้าเกษตร เช่น ชา กาแฟ น้ำนมดิบ นมพร้อมดื่ม นมผงขาดมันเนย เมล็ดถั่วเหลือง มะพร้าวแห้ง น้ำมันมะพร้าว กรมฯ อยู่ระหว่างการดำเนินการออกประกาศกระทรวงพาณิชย์ เพื่อดูแลการนำเข้าสินค้าเกษตรภายใต้อาฟตา หลังจากที่หน่วยงานที่ดูแลได้เสนอแนวทางและมาตรการเข้ามาแล้ว โดยกำลังอยู่ระหว่างการออกประกาศ และเสนอให้คณะรัฐมนตรี (ครม.) พิจารณา 
สินค้าข้าว ขณะนี้คณะกรรมการนโยบายข้าวแห่งชาติ (กขช.) ได้แต่งตั้งคณะอนุกรรมการบริหารการนำเข้าข้าวอาฟตาแล้ว โดยคาดว่าจะประชุมเพื่อกำหนดแนวทางและมาตรการดูแลการนำเข้าได้ในช่วงต้นปีหน้า มาตรการที่จะนำมาใช้ คือ กำหนดให้นำเข้าได้เฉพาะปลายข้าวสำหรับใช้ในอุตสาหกรรม ส่วนเงื่อนไขอื่นๆ ต้องผ่านการตรวจรับรองมาตรฐาน ไม่มีจีเอ็มโอ และต้องรายการการใช้ เป็นต้น 
“เราไม่ได้ช้าที่จะทำมาตรการรองรับออกมา แต่กระทรวงพาณิชย์รับผิดชอบเฉพาะข้าว ส่วนรายการอื่นๆ กระทรวงเกษตรและสหกรณ์รับผิดชอบ ซึ่งต้องรอความเห็นจากคนรับผิดชอบมาก่อนว่าจะมีมาตรการและแนวทางในการดูแลการนำเข้าอย่างไร จากนั้นเราถึงมาออกประกาศ” นายวิจักร กล่าว  
 อย่างไรก็ตาม ในระหว่างที่ประกาศกระทรวงพาณิชย์ยังไม่ออกมา ผู้ประกอบการที่ต้องการนำเข้าสินค้าภายใต้อาฟตา สามารถใช้หลักเกณฑ์การนำเข้าสินค้าเกษตรภายใต้องค์การการค้าโลก (ดับบลิวทีโอ) ที่เคยประกาศไว้แล้วได้ แต่ในเรื่องของภาษีนำเข้าก็ต้องวางหลักประกันกับกรมศุลกากรไว้ก่อน และสามารถขอคืนได้ภายหลังเมื่อประกาศมีผลบังคับใช้